Chivu și Lucescu au discutat câteva minute și cu Mihai Stoichiță, șeful Comisiei Tehnice a FRF și susținătorul lui Răzvan Burleanu.

Adunarea Generală începe la 11:00, candidații nu vor intra în sală până la 14:00-15:00, când ar urma să înceapă alegerile propriu-zise. Cel târziu la ora 19:00, în cazul în care suspansul se va prelungi cu un tur secund, vom ști cine este noul președinte al FRF.

Programul zilei de azi:

PATRU ORE DECISIVE

ora 10:00 - Votanții ajung la Casa Fotbalului, cei din țară sosind de la Hotelul RIN, unde sunt cazați

ora 11:00 - Începutul Adunării Generale în sala "Nicolae Dobrin", care cuprinde o ordine de zi stufoasă

ora 14:30 - Estimat, începutul primului tur al alegerilor, după o pauză de 15 minute față de ordinea de zi*

ora 17:00 - Estimat, începutul turului secund, dacă va fi cazul

* bazat pe ultimele alegeri FRF

CINE SUNT CANDIDAȚII

Șefia FRF » Președinte actual: Răzvan Burleanu

Candidați:

1. Răzvan Burleanu, 33 ani

Președintele Federației, a jucat fotbal la nivel de juniori la Bacău, a activat ca arbitru până la 19 ani, fost președinte al Federației Europene de Minifotbal

2. Ionuț Lupescu, 49 ani

Fost șef al Comisiei tehnice a UEFA, fost internațional român, 74 selecții, 6 goluri, jucător la Dinamo sau Leverkusen, antrenor la Brașov și Bacău

3. Marcel Pușcaș, 57 ani

Fost internațional român, o selecție, a jucat la FC Bihor, Steaua, antrenor la Rapid, director în cadrul FRF, a candidat și la precedentele alegeri

4. Ilie Drăgan, 33 ani

A jucat fotbal la nivel de amatori, fost lector de antrenor FRF, implicat în domeniul copiilor și juniorilor

Comitetul Executiv

Componența actuală: Răzvan Burleanu, Gino Iorgulescu, Octavian Goga*, Valeriu Argăseală, Dănuț Coman**, Auraș Brașoveanu**, Marcel Ghergu, Mihai Dăscălescu*, Florea Spânu*, Cătălin Cighir, Cristian Vornicu*, Alin Cioban, Kyros Vassaras, Emilian Hulubei, Mihai Stoichiță

Candidați: Octavian Goga, Cristian Sava (un loc destinat AJF), Valeriu Argăseală, Cristian Tănase (două locuri destinate Ligii 1), Marius Burcă, Marcel Ghergu (două locuri destinate ligii secunde), Florea Spânu, Mihai Dăscălescu, Călin-Alexandru Cojocaru (două locuri pentru L3), Alin Cioban (un loc fotbal feminin), Cătălin Cighir (un loc copii și juniori), Cristian Vornicu, Toader Ștefu, Eduard Kovacs (un loc futsal)

*își poate pierde locul din CEx

** nu mai candidează, va pierde locul

OPT LUCRURI DESPRE VOT

1. Candidații vor intra în sală abia în jurul orei 14:00, când vor începe alegerile propriu-zise. Ei ar putea intra mai devreme doar în cazul în care vor avea mandat de vot din partea unui club;

2. Vor avea dreptul să fie însoțiți de două persoane care să nu fie mandatate de vreun club și vor lua loc în primul rând;

3. Ședința va fi condusă de secretarul general al FRF, Radu Vișan;

4. Programul electoral va fi susținut de fiecare dintre candidați în maximum 10 minute;

5. Alegerea va fi făcută prin vot secret;

6. Comisia de validare va fi formată din 5 persoane, dintre care un președinte, și va fi desemnată prin vot deschis de către Adunarea Generală;

7. Fiecare candidat va avea în comisia de validare un membru al unui club care să-i fi acordat o propunere de candidatură;

8. Președinte al FRF va fi numit candidatul care va obține majoritatea voturilor (jumătate plus unu) membrilor afiliați prezenți.